b'\n_START_ARTICLE_\nNe Hod\xc5\xbekino limfoma\n_START_SECTION_\nEpidemiologija\n_START_PARAGRAPH_\nCivilizuotose \xc5\xa1alyse sergamumas limfomomis did\xc4\x97ja. Manoma, kad pagrindin\xc4\x97 prie\xc5\xbeastis yra senstanti gyventoj\xc5\xb3 populiacija, tod\xc4\x97l santykinai da\xc5\xbeniau nustatomos ir limfomos. Da\xc5\xbeniausia NHL yra difuzin\xc4\x97 dideli\xc5\xb3 B l\xc4\x85steli\xc5\xb3 limfoma, ji sudaro ma\xc5\xbedaug 1/3 vis\xc5\xb3 NHL atvej\xc5\xb3. Antr\xc4\x85j\xc4\x85 viet\xc4\x85 u\xc5\xbeima folikulin\xc4\x97 limfoma, tre\xc4\x8diojoje yra ma\xc5\xbe\xc5\xb3 B limfocit\xc5\xb3 limfoma/l\xc4\x97tin\xc4\x97 limfoleukemija.\n_START_SECTION_\nPatogenez\xc4\x97\n_START_PARAGRAPH_\nNe Hod\xc5\xbekino limfomos i\xc5\xa1sivysto i\xc5\xa1 B limfocit\xc5\xb3 ir T limfocit\xc5\xb3 kilm\xc4\x97s l\xc4\x85steli\xc5\xb3. \xc5\xa0i\xc5\xb3 limfom\xc5\xb3 didel\xc4\x97 \xc4\xafvairov\xc4\x97 pagr\xc4\xafsta ilgu limfin\xc4\x97s l\xc4\x85stel\xc4\x97s brendimu ir daugybe tarpini\xc5\xb3 form\xc5\xb3 hemopoez\xc4\x97s eigoje. Kiekvienoje i\xc5\xa1 brendimo stadij\xc5\xb3 sutrikus limfin\xc4\x97s l\xc4\x85stel\xc4\x97s brendimui ir susikaupus mutacijoms, jis gali virsti v\xc4\x97\xc5\xbeine l\xc4\x85stele ir duoti prad\xc5\xbei\xc4\x85 vienam i\xc5\xa1 daugelio limfomos tip\xc5\xb3 (\xc5\xber. klasifikacij\xc4\x85).\n_START_SECTION_\nSimptomai\n_START_PARAGRAPH_\nDa\xc5\xbeniausias simptomas yra limfini\xc5\xb3 mazg\xc5\xb3 padid\xc4\x97jimas, da\xc5\xbeniausiai kaklo, pa\xc5\xbeast\xc5\xb3, kirk\xc5\xa1ni\xc5\xb3 srityse. Da\xc5\xbeniau nei Hod\xc5\xbekino limfomos atveju nustatomas ekstranodalinis ligos plitimas. Limfoma gali pa\xc5\xbeeisti ir infiltruoti prakti\xc5\xa1kai bet kur\xc4\xaf organ\xc4\x85 ir audin\xc4\xaf. Odos infiltracija b\xc5\xabdingesn\xc4\x97 T-limfocit\xc5\xb3 kilm\xc4\x97s limfomoms. Dalis NHL gali manifestuoti kaip leukemija, su kaul\xc5\xb3 \xc4\x8diulp\xc5\xb3 infiltracija ir piktybin\xc4\x97mis l\xc4\x85stel\xc4\x97mis periferiniame kraujyje. Da\xc5\xbeniausiai pacientai skund\xc5\xbeiasi B simptomais.\n_START_SECTION_\nKlasifikacija\n_START_PARAGRAPH_\nNHL klasifikacija labai sud\xc4\x97tinga ir ne\xc5\xbeinant kraujodaros sistemos histologijos, fiziologijos ir patologijos pagrind\xc5\xb3 eiliniam skaitytojui, neturin\xc4\x8diam medicininio i\xc5\xa1silavinimo bus sunkiai suprantama. D\xc4\x97l istorini\xc5\xb3 prie\xc5\xbeas\xc4\x8di\xc5\xb3 ir siekiant lengvesnio supratimo verta pamin\xc4\x97ti dar 1970 metais vokie\xc4\x8di\xc5\xb3 profesoriaus K. Lennert sukurt\xc4\x85 Kylio klasifikacij\xc4\x85, kuri paskutin\xc4\xaf kart\xc4\x85 buvo per\xc5\xbei\xc5\xabr\xc4\x97ta 1992 metais.\n_START_SECTION_\nLaboratorin\xc4\x97 diagnostika\n_START_PARAGRAPH_\nGreta \xc4\xafprastai atliekam\xc5\xb3 kraujo tyrim\xc5\xb3 tur\xc4\x97t\xc5\xb3 b\xc5\xabti nustatomas imunoglobulin\xc5\xb3 kiekis kraujyje. Esant anemijai b\xc5\xabtina i\xc5\xa1tirti retikulocit\xc5\xb3 skai\xc4\x8di\xc5\xb3, haptoglobin\xc4\x85, atlikti Kumbso test\xc4\x85, gele\xc5\xbeies apykaitos parametrus. Taip pat i\xc5\xa1tiriamas beta-2 mikroglobulinas, atliekama serumo baltym\xc5\xb3 elektroforez\xc4\x97, kai kuriais atvejais b\xc5\xabna indikuotina imunofiksacija. B\xc5\xabtina atlikti serologinius tyrimus d\xc4\x97l EBV, \xc5\xbdIV, hepatito B ir C virus\xc5\xb3 planuojant gydym\xc4\x85 rituksimabu. Esant leukeminei eigai ar j\xc4\x85 \xc4\xaftariant turi b\xc5\xabti atliekamas kraujo t\xc4\x97km\xc4\x97s citometrijos tyrimas.\n_START_SECTION_\nStadijos nustatymas\n_START_PARAGRAPH_\nLimfomos stadija \xc4\xafvertinama pagal Ann-Arbor klasifikacij\xc4\x85. Tam reikalingas kaklo, kr\xc5\xabtin\xc4\x97s, pilvo ir dubens kompiuterin\xc4\x97s tomografijos tyrimas. Kaul\xc5\xb3 \xc4\x8diulp\xc5\xb3 pa\xc5\xbeeidimui \xc4\xafvertinti atliekama kaul\xc5\xb3 \xc4\x8diulp\xc5\xb3 biopsija, atliekamas citologinis ir histologinis i\xc5\xa1tyrimas.\n_START_SECTION_\nKiti tyrimai\n_START_PARAGRAPH_\nPlanuojant chemoterapij\xc4\x85 antraciklinais atliekama elektrokardiograma ir \xc5\xa1irdies echoskopija. Prie\xc5\xa1 gydym\xc4\x85 taip pat spirometrijos tyrimu \xc4\xafvertinama plau\xc4\x8di\xc5\xb3 b\xc5\xabkl\xc4\x97. Vyrams planuojant palikuonis galima atlikti spermos krioprezervacij\xc4\x85._NEWLINE_Priklausomai nuo konkre\xc4\x8dios limfomos r\xc5\xab\xc5\xa1ies ir lokalizacijos gali b\xc5\xabti atliekami kiti, specifiniai tyrimai (pvz., endoskopija, endosonografija, mamografija). Jei neplanuojamas intensyvus limfomos gydymas gali b\xc5\xabti atliekama ir ma\xc5\xbeiau tyrim\xc5\xb3.\n_START_SECTION_\nGydymas\n_START_PARAGRAPH_\nGydymo pagrind\xc4\x85 sudaro prie\xc5\xa1v\xc4\x97\xc5\xbeiniai vaistai, da\xc5\xbeniausiai skiriama chemoterapija citostatikais, da\xc5\xbenai limfomos gydymui papildomai skiriami monokloniniai antik\xc5\xabnai, pavyzd\xc5\xbeiui, rituksimabas. Gydymo intensyvumas ir r\xc5\xab\xc5\xa1is priklauso nuo limfomos tipo, stadijos, paciento am\xc5\xbeiaus ir kit\xc5\xb3 faktori\xc5\xb3. Paprastai neagresyvios ir l\xc4\x97tai progresuojan\xc4\x8dios (indolentin\xc4\x97s) limfomos gydomos neintensyvia chemoterapija siekiant kontroliuoti lig\xc4\x85, o agresyvioms skiriamas intensyvus gydymas siekiant visi\xc5\xa1kai i\xc5\xa1gydyti lig\xc4\x85. Ankstyv\xc5\xb3 stadij\xc5\xb3 gydymui, ypa\xc4\x8d neagresyvioms limfomoms, gali b\xc5\xabti taikoma radioterapija.\n_START_SECTION_\nPrognoz\xc4\x97\n_START_PARAGRAPH_\nPriklauso nuo limfomos r\xc5\xab\xc5\xa1ies, stadijos, kit\xc5\xb3 faktori\xc5\xb3. Auk\xc5\xa1to piktybi\xc5\xa1kumo limfomoms (pavyzd\xc5\xbeiui, Burkitt limfomai) yra kur kas didesn\xc4\x97 tikimyb\xc4\x97 i\xc5\xa1gydyti lig\xc4\x85, ma\xc5\xbeo piktybi\xc5\xa1kumo limfomas visi\xc5\xa1kai i\xc5\xa1gydyti pavyksta retai, tik diagnozavus pradin\xc4\x97se stadijose. Prognoz\xc4\x97s nustatymui, ypa\xc4\x8d klinikiniuose tyrimuose, taikomas tarptautinis prognoz\xc4\x97s indeksas.'